CELEX: 32021D1145
Language: et
Date: 2021-06-30 00:00:00
Title: Komisjoni rakendusotsus (EL) 2021/1145, 30. juuni 2021, Euroopa Parlamendi ja nõukogu direktiivi 2009/103/EÜ kohaldamise kohta seoses selliste mootorsõidukite kasutamise tsiviilvastutuskindlustuse kontrollimisega, mille põhiasukoht on Montenegros ja Ühendkuningriigis (EMPs kohaldatav tekst)

13.7.2021   
               
               
                  ET
               
               
                  Euroopa Liidu Teataja
               
               
                  L 247/100
               
            
         KOMISJONI RAKENDUSOTSUS (EL) 2021/1145,
         30. juuni 2021,
         Euroopa Parlamendi ja nõukogu direktiivi 2009/103/EÜ kohaldamise kohta seoses selliste mootorsõidukite kasutamise tsiviilvastutuskindlustuse kontrollimisega, mille põhiasukoht on Montenegros ja Ühendkuningriigis
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. septembri 2009. aasta direktiivi 2009/103/EÜ mootorsõidukite kasutamise tsiviilvastutuskindlustuse ja sellise vastutuse kindlustamise kohustuse täitmise kohta, (1) eriti selle artikli 2 punkti b koostoimes artikli 8 lõikega 2,
         ning arvestades järgmist:
         
                     (1)
                  
                  
                     Direktiivi 2009/103/EÜ artikli 8 lõike 1 teise lõigu kohaselt käsitatakse sõidukeid, mille põhiasukoht on kolmandas riigis, seoses kehtiva rohelise kaardi või piirikindlustuse sertifikaadiga tavaliselt liidus asuvate sõidukitena juhul, kui kõigi liikmesriikide rahvuslikud bürood ühiselt tagavad igaüks oma riigi sundkindlustust käsitlevate õigusaktide sätete kohaselt oma territooriumil selliste sõidukite põhjustatud õnnetustest tulenevate nõuete lahendamise.
                  
               
                     (2)
                  
                  
                     Direktiivi 2009/103/EÜ artiklis 2 on sätestatud, et kõnealuse direktiivi artikli 8 kohaldamine sõidukite suhtes, mille põhiasukoht on kolmandas riigis, sõltub liikmesriikide liikluskindlustuse rahvuslike büroode ja sellise kolmanda riigi liikluskindlustuse rahvusliku büroo vahel lepingu sõlmimisest. Olles tihedas koostöös liikmesriikidega kindlaks teinud, et selline leping on sõlmitud, peaks komisjon määrama selleks, et kõnealuse direktiivi artiklit 8 saaks selliste sõidukite suhtes kohaldada, kindlaks kõnealuste sõidukite suhtes selle sätte kohaldamise kuupäeva ja sõidukitüübid, mille suhtes seda sätet kohaldatakse.
                  
               
                     (3)
                  
                  
                     Euroopa Majanduspiirkonna liikmesriikide ja teiste assotsieerunud riikide liikluskindlustuse rahvuslikud bürood sõlmisid 30. mail 2002 lepingu, mille kohaselt on tagatud nende territooriumil toimunud sellistest õnnetustest tulenevate nõuete lahendamine, mille on põhjustanud sõidukid, mille põhiasukoht on selle lepingu teiste osaliste territooriumil, sõltumata sellest, kas sellised sõidukid on kindlustatud (edaspidi „leping“).
                  
               
                     (4)
                  
                  
                     6. jaanuaril 2021 kirjutasid liikmesriikide ning Andorra, Bosnia ja Hertsegoviina, Islandi, Liechtensteini, Norra, Serbia, Šveitsi ja Ühendkuningriigi liikluskindlustuse rahvuslikud bürood alla lepingu lisandile, millega muudeti lepingut, et lisada sellesse Montenegro liikluskindlustuse rahvuslik büroo. Lisandiga on ette nähtud kindlustuskontrolli kaotamise praktiline kord sõidukite puhul, mille põhiasukoht on Montenegro territooriumil ja mis kuuluvad lepingu kohaldamisalasse.
                  
               
                     (5)
                  
                  
                     Lepingule kirjutas Ühendkuningriigi liikluskindlustuse rahvuslik büroo alla 30. mail 2002. Suurbritannia ja Põhja-Iiri Ühendkuningriigi Euroopa Liidust väljaastumine ei muutnud olukorda seoses tema liikluskindlustuse rahvusliku büroo kohustustega teiste asjaomaste liikluskindlustuse rahvuslike büroode ees.
                  
               
                     (6)
                  
                  
                     Seepärast on täidetud kõik tingimused mootorsõidukite tsiviilvastutuskindlustuse kontrolli kaotamise kohta direktiivi 2009/103/EÜ kohaselt sõidukite puhul, mille põhiasukoht on Montenegros ja Ühendkuningriigis,
                  
               ON VASTU VÕTNUD KÄESOLEVA OTSUSE:
         
            Artikkel 1
            Alates 2. august 2021 hoiduvad liikmesriigid mis tahes tüüpi sõiduki puhul, mille põhiasukoht on Montenegros, tsiviilvastutuskindlustuse kontrollimisest, kui sõiduk siseneb liitu, välja arvatud juhul, kui tegu on selles riigis registreeritud sõjaväesõidukiga.
         
         
            Artikkel 2
            Alates 2. august 2021 hoiduvad liikmesriigid mis tahes tüüpi sõiduki puhul, mille põhiasukoht on Ühendkuningriigis, tsiviilvastutuskindlustuse kontrollimisest, kui sõiduk siseneb liitu, välja arvatud juhul, kui tegu on selles riigis registreeritud sõjaväesõidukiga.
         
         
            Artikkel 3
            Liikmesriigid teatavad komisjonile viivitamata käesoleva otsuse kohaldamiseks võetud meetmetest.
         
         
            Artikkel 4
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 30. juuni 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 263, 7.10.2009, lk 11.